Kozeen Shiwan

Kozeen Shiwan (s. 1989 Sulaimania, Irak) on suomalainen keittiömestari. Toukokuussa 2024 hänen The Room -ravintolansa sai Michelin-tähden. Helsingin Sanomien toimittaja Josefiina Barakan mukaan ravintolasta tekee poikkeuksellisen se, että menun tarjoilu on kuin teatteriesitys, jonka tähtenä Shiwan esiintyy.

Koulutukseltaan Shiwan on kokki.

 Ura 
Shiwan aloitti uransa lahtelaisessa kauppakeskuksessa, jossa hänen isällään oli oma pizzeria. Huomattuaan kiinnostuksensa ravintola-alaan, hän haki täydennyshaussa kokkikouluun Heinolaan. Myös Heinolassa hän työskenteli pizzeriassa. Koulunsa kautta Shiwan osallistui yhdessä luokkakaverinsa kanssa ammattikoulujen väliseen kokkikilpailuun, jonka he voittivat. Kesällä 2009 hän oli työharjoittelussa helsinkiläisessä Luomo-ravintolassa, joka sai ensimmäisen Michelin-tähtensä seuraavana keväänä. Syksyllä 2010 Shiwan osallistui hotelli- ja ravintola-alan kilpailuun Lissabonissa, jossa kolmihenkiset kansainväliset tiimit toteuttivat kolmen ruokalajin menuja. Shiwanin tiimi voitti kultaa. Vuonna 2011 hän sijoittui toiseksi Suomen nuori kokki -kilpailussa, seuraavana vuonna hän valmistui ravintolakokiksi ja alkoi työskennellä Ask-ravintolassa Helsingissä. Ask sai Michelin-tähden vuonna 2014, seuraavana vuonna Shiwan ylennettiin keittiömestariksi. Hän kertoi työstään Instagramissa, josta Designmuseo löysi hänet ja pyysi häntä museoon järjestämään pop up -päivällisiä. Shiwanin illalliseen kuului 18 ruokalajia, ja sen tarina kietoutui hänen henkilöhistoriaansa. Pop up -illallinen oli osa laajempaa I AM -taideteosta, joka kertoi hänen matkansa kurdipakolaisesta johtavan gourmet-ravintolan keittiömestariksi. Teoksessa suuren poltetun tammen sisällä oli erilaisia juureksia suolakuorissaan. Askissa hän työskenteli vuoteen 2017 asti. Samana vuonna hän kehitti nimikkoannoksensa Kuningasperunan, suolakuoressa kypsytetyn perunan, Vuoden kokki -kilpailua varten. 

Askin jälkeen hän työskenteli Michelin-ravintoloissa Norjan Maaemossa ja Belgian In De Wulfissa. 

Heinäkuussa 2018 Shiwan tarjosi I AM Summer Season -illallisia Kasarmitorin laidalla Kasarmin Saleilla. Hän sisusti ravintolasalin urbaaniksi puutarhaksi, jossa oli muun muassa poltettua puuta, lintuja, kukkia ja perhosia. Illalliseen kuului 16 ruokalajia. Sesonki päättyi Chef's Dinneriin, johon Shiwan kutsui Suomen johtavia kokkeja ja keittiömestareita.

Vuonna 2020 Shiwan esiintyi ammattilaisten MasterChef Suomi -ohjelmassa ja hänen ruokainstallaationsa oli esillä Designmuseon ja Taideteollisuusliitto Ornamon yhteisnäyttelyssä. Shiwan osallistui myös Vuoden kokki -kilpailun finaaliin.

Pekka Terävän kannustamana Shiwan alkoi ammentaa pop up -ravintolansa annoksiin vaikutteita niin Lähi-idän kuin pohjoismaisen keittiönkin mauista. Shiwanin ravintola on ensimmäinen kurdikeittiöön perustuva ravintola Suomessa.  

Kesällä 2021 Kozeen Shiwan tarjosi pop up -ravintolassaan Lähi-idän keittiöön perustuvaa fine diningia. Ylen Itsenäisyyspäivän Linnan jatkot -lähetykseen hän ideoi neljän ruokalajin menun.

Keväällä 2023 Shiwan oli mukana Hengaillaan-tv-sarjassa. Liveyleisön edessä kuvatussa tietokilpailun ruokailukysymysten yhteydessä kilpailijat maistoivat Shiwanin valmistamia annoksia ja vastasivat niihin liittyviin kysymyksiin. Sarjassa oli seitsemän osaa. Toukokuussa esitetyssä MasterChef Suomi -sarjan jaksossa kilpailijat valmistivat Kuningasperuna-annoksen Shiwanin ohjeiden mukaan.

Syksyllä 2023 Shiwan oli avaamassa omaa ravintolaa Katajanokalle puolen vuoden valmistelun jälkeen. Ajatuksesta piti kuitenkin luopua jo ennen avajaisia, sillä kerrostalon kivijalassa sijainnut tila osoittautui ravintolalle epäsopivaksi, eikä remontti ollut mahdollinen. Vaikeassa tilanteessa hän päätti vuokrata Lulu's-ravintolan sivuhuoneen NoHo Partnersilta. The Room toimi aluksi pop up -ravintolana ja seuraavan vuoden tammikuusta alkaen pysyvänä ravintolana. 14-paikkainen ravintola sijaitsee Helsingin Pohjoiseplanadilla. Ravintolan menussa on viitteitä Lähi-idän ja Pohjois-Afrikan makuihin, joita on yhdistetty suomalaisiin raaka-aineisiin ja se on suunniteltu Shiwanin henkilöhistorian ympärille. Menun kahdeksan ruokalajia valmistetaan ruokailijoiden silmien edessä ja illan aikana heille kerrotaan tarinoita annosten takaa. Helsingin Sanomien ravintolakriitikon mukaan kokemus yhdistää fine diningin, TED-talkin ja teatteriesityksen. Ravintolassa on esillä myös ruokataidetta, esimerkiksi vuosia sitten tehtyjä Kuningasperuna-annoksia. Ravintolan menua uudistetaan kolmen kuukauden välein ja samalla sen hintaa nostetaan.

Kesällä 2024 Flow Festivalissa oli ensimmäinen fine dining -ravintola. Shiwan kuvaili popup-ravintolaansa showksi ja ruokakeikaksi. Ravintola toteutettiin Oatlyn kanssa.

Shiwan on mukana Kokkisota-ohjelmassa, joka esitetään syksyllä 2025 Star Channel -kanavalla.

 Tunnustuksia 
Vuonna 2010 Shiwan voitti kultaa Lissabonissa järjestetyssä hotelli- ja ravintola-alan kilpailussa, johon osallistui kokkiopiskelijoita eri puolilta Eurooppaa.
Vuonna 2011 Shiwan sijoittui toiseksi Suomen nuori kokki -kilpailussa
Vuonna 2024 Shiwanin The Room -ravintola sai Michelin-tähden. Michelin-tähti oli nopeiten Suomeen myönnetty tähti, sillä ravintola oli ollut auki virallisesti vasta 4,5 kuukautta. Michelin-tähden kriteerinä pidetään sitä, että ravintola on poikkeuksellisen hyvä omassa kategoriassaan. Tähti myönnettiin Suomessa ensimmäisen kerran maahanmuuttajan perustamalle ravintolalle.
Viisi tähteä -verkkomedia toteuttaa vuosittain kyselyn, jossa ravintola- ja ruokakirjoittamisen ammattilaiset valitsevat alan parhaat ravintolat ja ammattilaiset. Vuonna 2025 Shiwanille myönnettiin Paras muutoksentekijä -palkinto ja hänen ravintolansa The Room by Kozeen Shiwan sijoittui Suomen parhaiden ravintoloiden listalla sijalle 32.

 Yksityiselämä 
Shiwan asuu Helsingissä. 
Hän on taustaltaan  kurdi ja kotoisin Pohjois-Irakin kurdialueelta, josta muutti perheensä kanssa ensin Turkkiin ja sieltä 9-vuotiaana Lahteen. Shiwanin isä oli toimittaja, ja perhe lähti turvapaikanhakijana Irakista, kun heidän kotipihaansa lensi kranaatti.

 Lähteet 

Aiheesta muualla
Verkkosivusto
Shiwan Puoli seitsemän -ohjelmassa 3.3.2023
Miki Liukkonen, sivullinen -sarjan jakso ruoka taiteena 9.6.2023
Radio Helsinki: Ruokatunti: "Rajoja rikkova Kozeen Shiwan! Pop-upien prinssi kertoo maahanmuutosta, taiteesta ja ennakkoluuloista" 3.9.2018
The Room by Kozeen Shiwan Michelin-oppaassa

Luokka:Vuonna 1989 syntyneet
Luokka:Suomalaiset kokit
Luokka:Elävät henkilöt
Luokka:Suomen kurdit